L’Udin al partìs benon, al va in vantaç, ma al ven cjapât dal Inter, che ae fin al vinç cuntun risultât taront. Cundut dal esit finâl, che al premie la cualitât dai parons di cjase e soredut la zornade buine di Jovetic, motôr autentic dal Inter, il belanç de partide nol è cussì negatîf. Ciert che se i blancs e neris a vessin rivât a puartâ a cjase un pontut… al sarès stât miôr.
La scuadre di balon furlane e scomence la partide inte maniere miôr, cun serenitât, cun determinazion e cun ordin. Al rive cussì il gol di Thereau, che dopo nûf minûts di zûc si fâs cjatâ al apontament cuntun biel lanç confezionât di Badu e al tire in puarte: nuie ce fâ par Handanovic.
Il gol al conferme i ecuilibris tal cjamp, l’Udin al rinfuartìs il so ategjament tatic e l’Inter sul imprin al stente a imbastî une vere reazion, fale che cun cualchi scat di Kondogbia, ma cul passâ dal timp la situazion e cambie, cu la scuadre di Mancini che e vuadagne ritmi e cjamp, e fâs zirâ la bale plui svelte e e cjape sùù la iniziative.
L’Udin al patìs la pression aversarie, i interiscj si movin ben in dutis lis zonis dal cjamp e a rivin a segnâ in graciis di une iniziative di Icardi che al manten il control de bale te aree blancje e nere, al scjavace Wague e al servìs Jovetic, autôr dal un a un che si manten fintremai ae fin dal prin timp.
Dopo dal interval la partide e torne a tacâ in maniere dinamiche e ecuilibrade. L’Inter al continue la pression de ultime part dal prin timp, ma l’Udin al rispuint cun Widmer e Bruno Fernandes. Intune ocasion al è decisîf l’intervent di Juan Jesus e ta chê altre la bale e sbat su la travierse, cussì lis iniziativis de scuadre di balon furlane no rivin a mudâ il risultât.
Di chê altre bande dal cjamp al è Karnezis che i dîs di no a Brozovic, intant che la coraçade interiste e torne al atac cuntune determinazion plui fuarte e cul efiet di sierâi la strade aes manovris dal Udin, che al è constrenzût a sierâsi indaûr cun chê di tignî bot ai sugjeriments di Icardi e ai inseriments dai atacants interiscj.
Karnezis al pare dut, o cuasi:al rive a meti in blec ancje suntun tîr di Perisic, ma nol pues fâ compagn suntune deviazion di Jovetic suntun cros di Biabainy. L’Inter al passe in vantaç e lu manten cun cualchi patiment. Tal cuart minût di recupar Zapata al impegne Handanovic, che al salve la puarte e il risultât. Te azion seguitive al rive il gol di Eder.
Domenie l’Udin al zuiarà cul Turin: al à di mostrâ il bon fat viodi cuintri dal Napoli, de Fiorentina e, almancul in part, ancje dal Inter e al à ancje di cjapâ chi ponts che a coventin par no vê altris patiments in classifiche. Rivarial?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn